KOMMISSIONENS BESLUTNING af 2. december 1996 om en liste over grænsekontrolsteder, der er godkendt til at føre veterinærkontrol med produkter og dyr fra tredjelande, om nærmere regler for den kontrol, som Kommissionens veterinærsagkyndige skal føre, og om ophævelse af beslutning 95/357/EF (EØS-relevant tekst) (96/742/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 9 og 20,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 86/662/EØF, 90/425/EØF og 90/675/EØF (3), senest ændret ved direktiv 96/43/EF, særlig artikel 6 og 19, og

ud fra følgende betragtninger:

Kommissionens beslutning 95/357/EF (4), senest ændret ved beslutning 96/499/EF (5), indeholder en liste over grænsekontrolsteder, der er godkendt til at føre veterinærkontrol med produkter og dyr fra tredjelande;

Kommissionens beslutning 94/958/EF af 28. december 1994 om de overgangsforanstaltninger, Finland skal anvende med hensyn til veterinærkontrol af tredjelandsprodukter, der føres ind i Finland (6), ændret ved beslutning 95/82/EF (7), udløber den 31. december 1996, og det er derfor nødvendigt fra den 1. januar 1997 at optage de finske grænsekontrolsteder, der opfylder EF-kravene med hensyn til veterinærkontrol med tredjelandsprodukter, på listen over godkendte grænsekontrolsteder;

Kommissionens beslutning 95/157/EF af 21. april 1995 om de overgangsforanstaltninger, Sverige skal anvende med hensyn til veterinærkontrol af levende dyr og animalske produkter fra tredjelande (8), er udløbet, og det er derfor nødvendigt at optage de svenske grænsekontrolsteder, der opfylder EF-kravene med hensyn til veterinærkontrol med dyr og animalske produkter fra tredjelande, på listen over godkendte grænsekontrolsteder;

de talrige ændringer, der siden den 1. juli 1995 er blevet foretaget i listen over godkendte grænsekontrolsteder, har gjort det nødvendigt at vedtage en ny beslutning med en konsolideret liste over godkendte grænsekontrolsteder, og beslutning 95/357/EF bør derfor ophæves;

i Kommissionens beslutning 96/295/EF af 18. april 1996 om fastsættelse af listen over enheder i edb-nettet Animo og om ophævelse af beslutning 92/175/EØF (9) fastsættes der bl.a. Animo-koder for grænsekontrolstederne; disse koder skal anføres i kolonne 1 i listen over godkendte grænsekontrolsteder;

det må fastsættes, hvor hyppigt Kommissionens veterinærsagkyndige skal aflægge kontrolbesøg, idet der især tages hensyn til, hvor mange sendinger hvert enkelt grænsekontrolsted årligt kontrollerer;

for at forbedre samarbejdet mellem medlemsstaterne og Kommissionen må Kommissionens sagkyndige kunne ledsages af sagkyndige udefra udpeget af Kommissionen, for hvilke der gælder visse forpligtelser, og som skal have garanti for, at de får deres rejse- og opholdsudgifter refunderet;

det bør sikres, at medlemsstaterne med jævne mellemrum informeres om resultaterne af kontrollen;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Veterinærkontrollen med produkter og dyr, der føres ind i EF fra tredjelande, foretages af de nationale myndigheder på de godkendte grænsekontrolsteder, der er anført på listen i bilaget.

Medlemsstaterne kan under iagttagelse af betingelserne i artikel 9 i direktiv 90/675/EØF og artikel 6 i direktiv 91/496/EØF foreslå, at der slettes eller tilføjes grænsekontrolsteder på listen i bilaget.

Artikel 2

1. Hvert år aflægger Kommissionens veterinærsagkyndige i samarbejde med de nationale myndigheder kontrolbesøg på hvert godkendt grænsekontrolsted på listen i bilaget. Ved besøget kontrolleres grænsekontrolstedernes infrastrukturer, udstyr og arbejdsgang. Kontrolrapporten sendes til medlemsstaten senest to måneder efter besøget.

2. Uanset stk. 1 kan Kommissionen efter høring af de pågældende medlemsstater og efter drøftelse i Den Stående Veterinærkomité nedsætte besøgshyppigheden for visse godkendte grænsekontrolsteder. Der skal dog aflægges besøg på disse grænsekontrolsteder mindst hvert tredje år.

3. Hvert år sender Kommissionen medlemsstaterne et eksemplar af kontrolrapporten for alle de grænsekontrolsteder, som er blevet besøgt i de foregående tolv måneder, samt en rapport om udviklingen i de godkendte grænsekontrolsteders generelle situation.

Artikel 3

1. Kommissionens sagkyndige ledsages under kontrollen af den kontrollerede medlemsstats sagkyndige og kan desuden være ledsaget af en eller flere sagkyndige, der står på en liste som omhandlet i stk. 2, fra en eller flere andre medlemsstater.

Ved tilrettelæggelsen af kontrollen kan den medlemsstat, i hvilken kontrollen skal foretages, modsætte sig deltagelse af en af de sagkyndige fra en anden medlemsstat. Denne mulighed kan dog kun udnyttes én gang.

2. Hver medlemsstat foreslår Kommissionen mindst to sagkyndige, hvis kompetence ikke kan drages i tvivl, og meddeler den de pågældende sagkyndiges navn, specialer og fuldstændige officielle adresse, faxnummer og telefonnummer.

Kommissionen opstiller en liste over andre sagkyndige end Kommissionens sagkyndige.

Hvis en medlemsstat finder, at en af de sagkyndige, som den har foreslået, ikke længere bør stå på listen, underretter den Kommissionen herom. Hvis antallet af sagkyndige derved kommer ned under det fastsatte minimum, foreslår medlemsstaten Kommissionen en eller flere nye sagkyndige til optagelse på listen.

Artikel 4

1. Under kontrollen skal den eller de nationale sagkyndige, som Kommissionen har udpeget, følge Kommissionens administrative forskrifter.

2. Oplysninger, som medlemsstatens sagkyndige kommer i besiddelse af under kontrollen, eller de konklusioner, som vedkommende når frem til under kontrollen, må under ingen omstændigheder udnyttes i personligt øjemed eller videregives til personer, der ikke er ansat i Kommissionens eller medlemsstaternes kompetente tjenestegrene.

3. Rejse- og opholdsudgifterne for den eller de nationale sagkyndige, som Kommissionen har udpeget, refunderes efter Kommissionens regler om rejse- og opholdsudgifter for personer, der ikke er ansat i Kommissionen, og som efter anmodning fra denne yder ekspertbistand.

Artikel 5

Den del af bilaget, der vedrører Finland, anvendes fra den 1. januar 1997.

Artikel 6

Beslutning 95/357/EF ophæves.

Artikel 7

Denne beslutning er rettet til medlemsstaterne.

Udfærdiget i Bruxelles, den 2. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 162 af 1. 7. 1996, s. 1.

(3) EFT nr. L 268 af 24. 9. 1991, s. 56.

(4) EFT nr. L 211 af 6. 9. 1995, s. 43.

(5) EFT nr. L 203 af 13. 8. 1996, s. 11.

(6) EFT nr. L 371 af 31. 12. 1994, s. 21.

(7) EFT nr. L 66 af 24. 3. 1995, s. 26.

(8) EFT nr. L 103 af 6. 5. 1995, s. 40.

(9) EFT nr. L 113 af 7. 5. 1996, s. 1.

BILAG

LISTE OVER GODKENDTE GRÆNSEKONTROLSTEDER

>TABELPOSITION>